Document ID: /roh_data/filtered/fineweb-2-filterrobots_roh.jsonl.gz/29167

La scola actuala da San Murezzan, la scola Grevas, ha entant 50 onns e na correspunda betg pli a las pretaisas dad oz. La vischnanca ha laschà far plirs studis ils davos 10 onns. Entant èsi cler, ch’i dovra in nov edifizi. Dapi l’avrigl 2019 è enconuschent il project victur d’ina concurrenza d’architectura per il nov center da furmaziun.
Il nov stabiliment per quest center cun ina dimensiun da radund 8’000 meters quadrat, duai vegnir realisà al lieu existent da la chasa da scola Grevas. Actualmain discurran ins d’ina investiziuns da 70 milliuns francs.
I vul blers cumpromiss
La cumissiun «Center da furmaziun Grevas» ha entant evaluà numerus lieus pussibels, nua che la scola pudess far midada durant il temp da construcziun. Il lieu il pli ideal saja tenor la cumissiun la plazza da Polo a San Murezzan Bogn. Previs fiss in provisori sin dus plauns cun ina surfatscha totala da 4’000 meters quadrat. En quellas localitads na fiss dentant betg prevesida ina sala da gimnastica ed era betg in’aula. Per il temp transitoric avess la scola da San Murezzan da chattar alternativas.
Opposiziun cunter ils plans da realisar ina scola provisorica sin la «Polowiese» è gia vegnida intunada durant la saira d’infurmaziun. Numnadamain da l’hotel Sonne, che sa chatta en vischinanza.
Dapli detagls davart il project na datti dentant betg. En in proxim pass vegn suttamess a la populaziun da San Murezzan il schaner u il favrer 2020 ina dumonda da credit per la planisaziun concreta dal project.
RR actualitad 12:00